देहगत साम्य के अलावा उसके व्यक्तित्व के मनोवैज्ञानिक स्वरूप में भी आदिवासी कुल से जुड़ाव के पर्याप्त प्रमाण विद्यमान हैं। सर्वप्रथम नागरकन्या और आदिवासी कन्या की स्वतत्रताविषयक अवधारणा में पर्याप्त भेद होता है। नागरकन्या को स्वतंत्रता मिलती है एक बन्द निश्चित घेरे में; जबकि आदिवासीकन्या अपने चारों ओर के मुक्त स्वतंत्र परिवेश से सहज ही अपनी स्वतंत्रता को जोड़कर उसे परम्परासम्मत ढंग से पाती है। द्रौपदी की स्वतंत्र्येच्छा भी ऐसी ही है। द्रौपदी की अदम्य स्वतंत्र्येच्छा सिद्ध करती है कि घेरों में घिरा बन्द जीवन जीना उसका स्वभाव नहीं है। वह स्वतंत्र रही है, स्वतंत्र ही रहना चाहती है। आदिवासी कन्या की ही भाँति अपने मन और शरीर पर वह अपना अबाध अधिकार मानती है। सम्भवतः इसीलिए अपने `जोस्ती' करने के जन्मजात अधिकार का प्रयोग करते हुए वह कृष्ण से जोस्ती यानि सख्य स्थापित करती है। (खस कन्या के युवागृह (रिंगना) में किसी पुरूष साथी से मित्रता को `जोस्ती' कहते हैं। इसमें यौन-सम्बन्ध स्थापित किया भी जा सकता है और नहीं भी। प्रत्येक कन्या को जोस्ती का जन्मसिद्ध अधिकार है जो समाजसम्मत है। यार या जोस्त के नाम को बायीं बाँह पर गुदवाने की भी प्रथा है। जोस्ता आगे चलकर पति भी हो सकता है या जोस्त ही बना रह सकता है। (वुमन ऐंड पॉलीऐंड्री इन श्वाइन जौनपुर, जी.एस. भट्ट, पृ. 116) रोष और मान के चार आँसू उनके समक्ष बहाती है तथा अपने सुगन्धित कचपाश की शपथ में सखा को बाँधकर उनसे अपना अभीष्ट सिद्ध करवाती है। कृष्ण और द्रौपदी के सख्य के मध्य उसके पतियों और कृष्ण के संबंधों की कोई भी छाया नहीं है। स्वयं का अपमान करनेवाले जयद्रथ और कीचक की जिन कड़े शब्दों में वह भर्त्सना करती है तथा अपने शील की रक्षा का समस्त प्रबन्ध स्वयं करती है वह भी उसके इसी स्वतंत्रचेता स्वभाव के अनुरूप है।